અધ્યક્ષપદેથી વક્તવ્ય આપતાં અદમ ટંકારવીએ ઉમાશંકર જોશીની બે કાવ્ય પંક્તિઓ ‘ગયાં વર્ષો તેમાં’ અને ‘રહ્યાં વર્ષો તેમાં’નો આધાર લઈને અકાદમીની ગઈ કાલ અને આવતી કાલને ચિત્રિત કરી બતાવી. પાંચ-છ દિવાનાઓએ મળીને 1977માં અકાદમીની શરૂઆત કરી. ઇંગ્લિશની ફ્લડલાઈટ સમી રેલમ છેલ રોશની વચ્ચે ગુજરાતીનો ટમટમિયો દીવો પ્રગટાવીને તેની જ્યોત જલતી રાખવાનું કામ 38 વર્ષથી થયું છે તે નોંધનીય છે. તેનો પહેલો પડકાર હતો ગુજરાતી ભાષાનું બ્રિટનમાં જતન કરવાનો. ભાષા શિક્ષણ અંતર્ગત ગુજરાતીના વર્ગો લેવા, શિક્ષકોને તાલીમ આપવી, અભ્યાસક્રમ ઘડવો, પરીક્ષાઓ લઈ મૂલ્યાંકન કરવું, વગેરે કાર્યો હાથ ધરાયાં. એ મોટું કામ હતું. વિવિધ વિષયો પર વક્તવ્યો, પરિસંવાદો, શિબિરો અને સાહિત્યગોષ્ઠી દ્વારા સર્જકો તૈયાર થયા. સાહિત્ય સર્જન માટે ‘ઓટલો’ અને પ્રકાશન માટે ‘છાજલી’ પૂરાં પાડ્યા.